31994R3231
L 338/1
JURNALUL OFÍCIAL AL UNIUNII EUROPENE
REGULAMENTUL (CE) NR. 3231/94 AL CONSILIULUI
din 22 decembrie 1994
privind aplicarea unor măsuri care decurg din încheierea negocierilor în conformitate cu articolul XXIV alineatul 6 din GATT, precum și a altor măsuri de simplificare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 28 și 113,
având în vedere propunerea Comisiei,
întrucât, în cazul unor produse neagricole pentru care reducerile hotărâte la încheierea rundei Uruguay reprezintă în total 1 % sau mai puțin pe mai mulți ani, drepturile actuale se vor reduce cu 0,5 puncte, prima oară la 1 ianuarie 1995 și a doua oară la 1 ianuarie 1997;
întrucât Regulamentul (CE) nr. 532/94 (1) se referă la prelungirea dispozițiilor luate în cadrul acordului între Comunitatea Economică Europeană și Statele Unite ale Americii privind încheierea negocierilor în conformitate cu articolul XXIV alineatul 6 din GATT, ca urmare a aderării Spaniei și Portugaliei; întrucât, în virtutea acestui acord, reducerea temporară a drepturilor, prevăzută pentru 1994, se va prelungi până la prima etapă de punere în aplicare a concesiunilor acordate pentru aceste produse în cadrul negocierilor din runda Uruguay; întrucât, pentru anumite produse chimice care au beneficiat anterior de măsuri temporare de această natură, rata finală convenită în cursul negocierilor din runda Uruguay se va aplica imediat și întrucât, în cazul în care rata redusă anterioară era mai puțin ridicată, această rată se va menține până la stadiul corespunzător al calendarului de punere în aplicare a reducerilor convenite în runda Uruguay,
ADOPTĂ PREZENTUL REGULAMENT:
Articolul 1
(1) În cazul unor produse neagricole pentru care reducerile hotărâte la încheierea rundei Uruguay reprezintă în total 1 % sau mai puțin pe mai mulți ani, drepturile actuale se vor reduce cu 0,5 puncte, prima oară la 1 ianuarie 1995 și a doua oară la 1 ianuarie 1997. Aceste produse sunt enumerate în anexa A.
(2) Comunitatea aplică până la 30 iunie 1995 măsurile prevăzute de schimbul de scrisori care completează acordul între Comunitatea Economică Europeană și Statele Unite ale Americii privind încheierea negocierilor în conformitate cu articolul XXIV alineatul 6 din GATT la produsele agricole pentru care măsurile tarifare convenite în runda Uruguay se vor aplica începând din 1 iulie 1995.
Articolul 2
Produsele chimice enumerate în anexa B sunt, începând din 1 ianuarie 1995, supuse drepturilor indicate în coloana 6.
Articolul 3
(1) Prezentul regulament intră în vigoare în ziua publicării în Jurnalul Oficial al Comunităților Europene.
(2) Prezentul regulament se aplică începând din 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1994.